Polo Hofer

Dr **Polo Hofer** (* 16. März 1945 z Inderlache aus *Urs Alfred Hofer*; † 22. Juli 2017 z Oberhofe am Thunersee) isch ä Schwiizer Mundartrock-Sänger gsy. 

## Läbe
Dr Polo Hofer het scho früeh agfange i vrschidene Bänds Schlagzüüg spile. Ersch später het är d Rolle vom Sänger überno, wobii är e gwüssi Zyyt lang no beides zäme het gmacht. Zersch het är i dene Bänds vor auem änglischi und amerikanischi Beat- und Soulhits nachegspiut. I de sibezger und achtzger Jahr het är agfange mit sine verschidene Bänds o i Mundart z singe und het so viu zur Popularisierig vor Mundartrockmusig gmacht.

Dr Polo Hofer isch nid nume Sänger gsy; er isch ä glernte Lithograph, Maler, Dichter, Schouschpiler (Houptroue i dä Fiume *Das Schweigen der Männer* u *Die Vogelpredigt* vom Clemens Klopfenstein) u vo 2008 bis 2011 o Radiomoderator vo sire eigetä Radioshow *[[Polo's Perlä]]* uf DRS3 gsy. Ufgfalle isch dr Polo Hofer o i angerem Kontext. So het är öppe 1971 füdleblut für e Bärner Stadtrat kandidiert. Immer wider het är sech o zum Hanf rouche güsseret und är het aus dr prominäntischt Kiffer vor Schwiiz goute. Im Jahr 2004 het är e Gaschtuftritt ir Fernsehsändig *[[Leben wie zu Gotthelfs Zeiten]]* gha, wo är ä Sägese het dängelet und es Liedli gsunge. Dr Polo Hofer isch o scho im Gfängnis gsy, wöu är e Orgele und es Schlagzüg het gstohle.

Dr Polo Hofer het ou Uftragskomposizione gmacht; Endi 1979 d Hymne für Radio 24, em erschte Privatradio vor Schwiz, u im 1987 de Song «Im Minimum e Gummi drum» für d Kampannie vor Aids-Hilf Schwiz.

Im Dezember 2008 het d Stadt Interlake la verlute, dass si ä Platz wärdi "Hofer-Ammann-Platz" toufe; das zu Ehre vom Polo Hofer und am Hanery Ammann. Am letschte Oktoberaabe vom 2009 isch de dä Platz mit eme Fescht iigweit worde.

Dr Polo Hofer isch mit dr Alice Hofer ghüratet gsy und het z Oberhofe am Thunersee gläbt. Dert isch er im Juli 2017 nach ere lengere Chräbserchrankig gstorbe.

## Näme
Em Polo Hofer sy richtige Vorname isch Urs Alfred gsy. Ir Pfadi hei si ne «Polo» touft, wüu siner Öutere dennzmal bereits Polo-Shirts im Lade verchouft hei. Ir Press, am Radio oder am Fernseh het me speter, won er aus Musiker bekannt worden isch ou «Polo National» chönne läse oder ghöre.

## Musikerkarrierä
1959: Dr Polo Hofer gründet mit sibe angerne Pfadigspähnli d *Troubadours*

1961: Dr Polo Hofer spiut Schlagzüg bi de *Four Jets*, wo sech druf *Jetmen* nenne. Später toufe si sech zu *Polo's Jetmen* um.

1968 gründet är d *Pop Tales*

1970 entstöh mit em Hanery Amman, em Schiffer Schaffer u em Sämi Jungen d Mundart-Band *[[Rumpelstilz (Band)|Rumpelstilz]]*. Mit de Rumpelstilz bringt är unger angerem di bärndütsche Hits *Kiosk* u *Teddybär* use. Insgesamt entstöh 3 LPs u 1 Doppel-LP.

1978 gründet dr Polo Hofer mit Teile vo Span d Bänd *Schmetterding*

1984 wird d SchmetterBand gründet. Die gröschte SchmetterBand-Hits si: *Wyssebüehl*, *[[Alperose]]*, *Giggerig*, *Sennehund*, *Weisch no?*, und so wiiter (insgesamt 11 CDs, 3 Best-Of-Alben u 2 Doku-Filme).

2004 tourt dr Hofer mit dr Bänd *[[The Alpinistos]]* mit (Hanery Amman, Michel Poffet, Andi Pupato und Hank Shizzoe)

Am 7. Oktober 2006 wird ds Lied *Alperose* vom Schwiizer Fernsehpublikum zum gröschte Schwiizer Hit 2006 gwählt.

## Uuszeichnige und Ehrige
* 1995: Prix Walo (Kategori Rock)
* 2002: Prix Walo (Kategori Pop & Rock)
* 2007: Dr Polo Hofer und dr Hanery Amman werde vom Gmeindrat Interlake mit em „Goldenen Schlüssel“ gehrt.
* 2007: Em Polo Hofer sis Schaffe wird in dr Sonderuusstellig *Jungfrau, Hofer & Ragusa* im Historische Museum Bärn gwürdigt.
* 2008: Dr Polo Hofer chunnt dr Musikpriis 2008 vom Kanton Bärn über.
* 2009: S früener „Flückmätteli“ z Interlake wird uf dr Name „Amman-Hofer-Platz“ umgnännt.
* 2011: *Swiss Music Award* für sy Läbeswärch
* 2016: *Schweizer des Jahres 2015*

## Diskografi
### Mit Rumpelstilz
* 1975: *Vogelfuetter*
* 1976: *Füüf Narre im Charre*
* 1977: *La Dolce Vita*
* 1978: *Fätze u Bitze vo geschter u jitze*
* 1989: *Live im Anker*
* 1991: *Musig wos bringt* (Best-Of-Sampler)

### Mit Polos Schmetterding
* 1978: *Polo Hofer SchmetterDing*
* 1979: *Tip-Topi Type*
* 1981: *Enorm in Form*
* 1982: *Papper-La-Papp*
* 1988: *12 Schmetter-Hits* (Best-Of-Sampler)

### Mit dr SchmetterBand

### Ab 2004 mit diverse Musiker

## Publikatione
* *Der Rock, der Roll + überhaupt. Poems*. Limmat Verlag, Zürich 1997, ISBN 3-85791-284-7 (vergriffen, einzelne Exemplare noch bei polohofer.ch erhältlich)
* *Polosofie Vol. I*, Editions FIRMA-LA-DOUCE, 2004, ISBN 3-9522915-0-1 (vergriffen)
* *Polosofie Vol. II*, Editions FIRMA-LA-DOUCE, 2005, ISBN 3-9522915-2-8
* *Polosofie Vol. III*, Editions FIRMA-LA-DOUCE, 2006, ISBN 3-9522915-3-6
* *Das alles u no vil meh*. Bisher veröffentlichtes Liedergut von Polo Hofer. Vorwort: Alice Hofer. Zytglogge, Oberhofen 2010, ISBN 978-3-7296-0803-0

## Literatur
* Orlando Geremia: *Ross’n’Roll. Mit Polo Hofer auf grosser Tour durch die kleine Schweiz*. elfundzehn, Eglisau 2014, ISBN 978-3-905769-36-4.
* Walter Haas: *Zeitgenössische Mundartliteratur der deutschen Schweiz. Ein theoretischer und geschichtlicher Überblick*. In: Michigan Germanic Studies 6 (1980), S. 58–119
* Thomas Küng: *Rhythmus & Rausch. Polo Hofers langer Weg*. Bugra Suisse, Bern 1988, 
* *POLO. Eine Oral History von Samuel Mumenthaler*. Mit 140 Fotos und bis dato vollständiger Diskografie. Editions Plus Sàrl, Zürich 2005, ISBN 3-909676-16-2
* Samuel Mumenthaler: *50 Jahre Berner Rock*. Vorwort von Polo Hofer. Zytglogge, Oberhofen 2009, ISBN 978-3-7296-0796-5

## Weblink
* Em Polo Hofer sii Websiite
* «Tschou zäme, es isch schön gsy!» Dokumentazion uf srf.ch News / Panorama
* ''Zum Tod von Polo Hofer: «Gopfriedstutz e Kiosk!»'' Nochruef vom Eric Facon i de NZZ vom 24. Juli 2017

## Nachwiise